Coke sê minder suiker in koeldrank gaan nié oor belastingFoto ter illustrasie. (Foto: The Coca-Cola Company via AP) Coca-Cola Suid-Afrika het gesê hy het nie besluit om met sowat ŉ kwart van die suiker in sy koeldrank weg te doen weens belastingheffing op dié produkte nie, maar eerder op grond van gesondheidsredes. Die maatskappy het besluit om suiker in sy drankies van 2016 te verminder, wat strook met die tydperk waarin die plaaslike regering aangekondig het dat hy beoog om drankies wat met suiker versoet word te belas. Volgens Julie Cunningham van FTI Consulting, wat mediaskakeling vir Coca-Cola doen, is die vermindering van suiker in drankies deel van ŉ wêreldwye strategie wat gedryf word deur die behoefte en voorkeur van sy kliënte om ŉ groter keuse gebied te word. Daarom wil Coca-Cola suikervrye opsies oor ŉ wye reeks kategorieë vir sy klante beskikbaar stel. Die voormalige minister van finansies Pravin Gordhan het in 2016 tydens die begrotingsrede gesê die nasionale tesourie beoog om drankies wat met suiker versoet word te belas om uitermatige suikerinname te beperk. Maroela Media het vroeër berig Camilla Osborne, hoof van kommunikasie by Coca-Cola in suidelike en oostelike Afrika, het gesê die maatskappy in Suid-Afrika het oor ŉ tydperk van twee jaar die gemiddelde suikerinhoud in sy drankies met 26% verminder, heelwat meer as die 15% waartoe die bedryf hom bewillig het. Die heffings vir gesondheidsbevordering is op 1 April verlede jaar ingestel en behels ŉ belasting van 2,1 sent per gram suiker op alle versoete drankies. Die basiese vrystelling geld dat die eerste 4 g suiker per 100 ml koeldrank belastingvry is as aansporing vir vervaardigers om die suikerinhoud in drankies te verminder. Oor die afgelope paar jaar het ŉ aantal lande, waaronder Mexiko, die Verenigde Koninkryk, Ierland, Portugal, Frankryk, Saoedi-Arabië, die Verenigde Arabiese Emirate asook sommige Amerikaanse state, drankies wat met suiker versoet word, belas. “Ons erken dat te veel suiker nie goed is vir enigiemand nie en ondersteun die huidige aanbeveling deur verskeie toonaangewende gesondheidsowerhede, waaronder die Wêreldgesondheidsorganisasie (WGO), dat mense hul inname van toegevoegde suiker moet beperk tot nie meer as 10% van hul totale energie- of kalorieverbruik nie,” het Osborne gesê. Die maatskappy sê hy het ŉ reeks suikervrye drankies en laekalorie-opsies bekend gestel. Om selfs meer gesondheidsbewus te wees, bied Coca-Cola ook verskillende groottes koeldranke aan om porsiebeheer toe te pas. “Ons bied ook beter pryse vir suikervrye drankies in Suid-Afrika aan,” het Osborne bygevoeg.